Sama käskkirjaga tegi sotsiaalminister Hanno Pevkur programmile ka teisi täiendusi ja muudatusi. Näiteks laiendatakse järgmisest aastast  koolituskaardi kasutamise võimalusi - lisaks täiendõppele on võimalik saada ka ümberõpet. Muudatuse tulemusena kiirenevad ümberõppe saamise võimalused. Lisaks makstakse uuest aastast stipendiumit vabatahtlikul tööl osalemise eest. Puuetega inimestele pakutavate teenuste osas laiendatakse sihtgruppi - 2011. aastal on programmis võimalik osutada mitmeid teenuseid (abistamine tööintervjuul, töökoha või -vahendite kohandamine jne) ka täiskoormuses õppivale töötukassas registreeritud puudega töötule. Palgatoetuse  saamise tingimused viiakse aga tagasi endistele alustele, mis tähendab, et palgatoetusega saab tööle võtta ainult pikaajalisi töötuid või töötuid, kes on vabanenud vanglast. Noorte palkamisel kehtib soodsam kord - noor saab palgatoetust juba siis, kui on olnud 6 kuud töötuna registreeritud. Ainsa erisusena palgatoetuse osas jääb võimalus sõlmida tähtajalisi lepinguid.